Det er lovligt at mobbe, men det gør det ikke i orden. Og hvorfor skulle det ikke også være sådan med skattespekulation?

Det siger analysechef Jens Jonatan Steen fra centrumvenstre-tænketanken Cevea, efter at andet afsnit af DR-dokumentaren I Skattely blev vist tirsdag aften.

I dokumentarserien afslører DR, blandt andet med skjult kamera, hvor let det er et få rådgivning om at flytte penge i skattely og dermed undgå skattemyndighederne i Danmark. Flere rådgivere anfører dog i programmet, at de ikke rådgiver om noget, der ikke holder sig inden for lovens grænser.

Læs også : Skatterådgiver beskylder DR for propaganda

- Det er klart, at der er mange af de initiativer, der bliver foretaget i dag, som er lovlige. Det er de så længe, at Skat ikke får styr på dem og får gjort det ulovligt. Mange af de her ting er kun lovlige, indtil de bliver ulovlige, siger Jens Jonatan Steen til DR Nyheder.

Mobning har også kæmpe omkostning for samfundet

Han mener således, at der er behov for en diskussion af, om det, der er lovligt, også er legitimt. Og det er her, han mener, skattespekulation kan sammenlignes med mobning.

- Det har vi i det store hele ikke lovgivning imod, men vi har vejledninger og alle mulige forsøg og initiativer til at få folk til at lade være med at gøre det, fordi det har en kæmpe stor omkostning for samfundet, siger han og fortsætter:

Læs også : MasterCard kan ikke tjekke dansker-konti i udlandet

- Det har det altså også, når virksomheder bevidst spekulerer i at betale så lidt som muligt i skat. Fordi man kan gøre, så skal man ikke gøre det, siger Jens Jonatan Steen.

Han mener dog, at "langt de fleste virksomheder betaler deres skat og gør det med glæde."

- Så vi har brug for at få udstillet dem, der udnytter systemet, siger han.